Godine 2011. se ovi rivali nisu nijednom sastali, da bi godinu posle toga odigrali najveći broj međusobnih duela u jednoj sezoni. Te 2012, Federer je dobio tri od pet njihovih međusobnih susreta. Čak tri meča su odigrali u Londonu, dok su preostala dva igrana u Dubaiju (Federer je dobio taj susret u finalu) i u Šangaju (Marej je trijumfovao u polufinalu). Njihov prvi meč u Londonu te godine se desio na Vimbldonu. Federer i Mari su se sastali u trećem međusobnom grend slem finalu i ponovo je Federer sprečio Marija da osvoji svoju prvu grend slem titulu. Mari je dobio prvi set (do tad nije osvojio nijedan u grend slem finalima), ali je Švajcarac ipak preokrenuo rezultat i trijumfovao, 4:6, 7:5, 6:3, 6:4. Federer je osvojio istorijski 7. Vimbldon, čime je izjednačio rekord, kao i svoju 17. grend slem titulu. Ovim trijumfom se takođe vratio na prvu poziciju svetske rang liste što mu je omogućilo da obori Samprasov rekord po broju nedelja na prvom mestu. Za manje od mesec dana, Federer i Mari su se opet susreli na centralnom terenu Sveengleskog kluba u borbi za zlatnu olimpijsku medalju. Federer je u polufinalu tog turnira odigrao meč koji je trajao 4 i po sata i zato nije mogao da pruži najbolju partiju protiv Marija koji je finale dobio ubedljivim rezultatom, 6:2, 6:1, 6:4. Na samom kraju godine, Federer i Mari su odigrali treći i poslednji duel u Londonu, po 4. put se sastavši na Masters kupu. Prvi put se desilo da igraju van grupne faze, u polufinalu, i Federer je odneo pobedu u tom meču u dva seta.